Oficiālais Vēstnesis L 239 , 22/09/2000 Lpp. 0442 - 0443



Izpildu Komitejas lēmums (1997. gada 7. oktobris) par Šengenas Informācijas sistēmas attīstību (SCH/Com–ex (97) 24) IZPILDU KOMITEJA, ņemot vērā Šengenas Līguma īstenošanas konvencijas 132. pantu, ņemot vērā iepriekš minētās konvencijas 92. panta 3. punktu, tā kā Šengenas Informācijas sistēmas koordinācijas komiteja ir veikusi analīzi (dokuments SCH/OR.SIS (97) 146 rev.2), IR PIEŅĒMUSI ŠO LĒMUMU. Līdztekus darbam, ko veiks saistībā ar otrās paaudzes Šengenas Informācijas sistēmu, veiks Centrālās Šengenas Informācijas sistēmas atjaunošanu 10 valstu vajadzībām. Tomēr tiks veikti sagatavošanas pasākumi, lai tā varētu darboties 15 valstu vajadzībām, dodot iespēju Ziemeļvalstīm integrēties tūlīt pēc tam, kad uz jaunās platformas balstīta Šengenas Informācijas sistēma būs stabilizēta 10 valstu vajadzībām. Ziemeļvalstis jāintegrē pēc iespējas ātrāk 2000. gada laikā. Ieviešanas gaitā jāievēro šādas pamatnostādnes: 1. Pirmās paaudzes Šengenas Informācijas sistēmas un otrās paaudzes Šengenas Informācijas sistēmas līdztekus attīstība neietekmēs otrās paaudzes Šengenas Informācijas sistēmas kā stratēģiska mērķa attīstīšanu. Tikai otrās paaudzes Šengenas Informācijas sistēma spēs ievērot noteiktu skaitu būtisku tehnisko prasību. 2. Šis mērķis jāsasniedz ierobežotā izsolē, ko kā līgumslēdzēja valsts organizē Francija. 3. Pirmās paaudzes Šengenas Informācijas sistēmas un otrās paaudzes Šengenas Informācijas sistēmas līdztekus attīstība paredz visu to valstu iesaistīšanos, kas ir nolēmušas sniegt nepieciešamos finanšu līdzekļus un darbaspēku. Vīnē, 1997. gada 7. oktobrī Priekšsēdētājs K. Schlögl -------------------------------------------------- SCH/OR.SIS (97)146 Rev. 2 Temats: Šengenas Informācijas sistēmas attīstīšana 1. Ar PWP un koordinācijas komitejas sagatavoto piezīmi par Šengenas Informācijas sistēmas tālāku attīstību (SCH/OR.SIS (97) 105 rev.) iepazīstināja Centrālās grupas sanāksmē 1997. gada 23. jūnijā. Minētajā sanāksmē netika panākta vienošanās par tālāku rīcību. 2. Sanāksmē 1997. gada 8. jūlijā koordinācijas komiteja pilnvaroja PWP atkārtoti analizēt ieteicamos variantus no tehniskā viedokļa un sagatavot pārskatu par prasībām un izmaksām. 3. PWP vasaras mēnešos veiktā intensīvā darbā tapa piezīme SCH/OR.SIS–SIS (97) 425 rev., kas ir pievienota kā pielikums, un attiecas uz esošās sistēmas tehniskās attīstības iespējām, ņemot vērā Ziemeļvalstu dalību Šengenas Informācijas sistēmā (SCH/OR.SIS (97) 425 rev.). Šajā darbā un jo īpaši diskusijās ar konsorciju kļuva skaidrs, ka lēmums par turpmāku Šengenas Informācijas sistēmas attīstību jāpieņem ātri. Ja sistēmu neuzlabos, apmainot datortehniku un programmatūru, iespējams, tā nespēs tikt galā ar tūkstošgades datuma maiņu. Saskaņā ar konsorcija oficiālajiem paziņojumiem, nevar garantēt to, ka pašreizējās sistēmas problēmas varēs atrisināt. Vēl jo vairāk, pēc konsorcija uzskata, pašreizējie uzturēšanas līgumi neietver izmaiņu iespējas. 4. Tehnisku iemeslu dēļ Ziemeļvalstis nevar integrēt Šengenas Informācijas sistēmā pirms jaunās tūkstošgades. Pēc PWP pētījuma izskatīšanas koordinācijas komiteja iesaka Centrālajai grupai rīkoties šādi: Tūlīt pieņemt lēmumu par turpmāk aprakstīto procedūru un ņemot vērā Izpildu komitejas līmenī pieņemto lēmumu nozīmīgumu, iesniegt šo jautājumu Izpildu komitejai tālāka lēmuma pieņemšanai. Darbs, ko veic saistībā ar otrās paaudzes Šengenas Informācijas sistēmu, noritēs līdztekus ar pasākumiem Centrālās Šengenas Informācijas sistēmas atjaunošanai 10 valstu vajadzībām. Tomēr tiks veikti sagatavošanas pasākumi, lai tā varētu darboties 15 valstu vajadzībām, dodot iespēju Ziemeļvalstīm integrēties tūlīt pēc tam, kad būs stabilizēta uz jaunās platformas balstītā 10 valstu Šengenas Informācijas sistēma. Ziemeļvalstis jāintegrē pēc iespējas ātrāk 2000. gada laikā. Tādējādi projektam, kura mērķis ir Šengenas Informācijas sistēmas atjaunošana un paplašināšana, ir divas stadijas. Pirmajā stadijā ir ietverta datortehnikas un tehnisko specifikāciju sagatavošana sistēmai, kas darbosies 15 valstīs, un tās ieviešana 10 valstīs. Otrajā stadijā ir ietverta Ziemeļvalstu integrēšana. Ieviešanas laikā jāņem vērā šādas pamatnostādnes: 1. Pirmās paaudzes Šengenas Informācijas sistēmas un otrās paaudzes Šengenas Informācijas sistēmas līdztekus attīstība neietekmēs otrās paaudzes Šengenas Informācijas sistēmas kā stratēģiska mērķa attīstīšanu. Tikai otrās paaudzes Šengenas Informācijas sistēma spēs ievērot noteiktu skaitu būtisku tehnisko prasību. (Pēc atjaunošanas pirmās paaudzes Šengenas Informācijas sistēmas darbības joma nemainīsies). 2. Pēc Koordinācijas komitejas domām vienīgais veids kā nodrošināt šādu norisi ir ierobežotās izsoles procedūra. Saskaņā ar Šengenas konvencijas 92. panta 3. punktu, šī procedūra jāveic Francijai. 3. Lai pirmās paaudzes Šengenas Informācijas sistēmas un otrās paaudzes Šengenas Informācijas sistēmas attīstītos līdztekus, ir nepieciešama visu valstu gatavība un vēlme sniegt nepieciešamos finanšu līdzekļus un darbaspēku. Pirmās paaudzes Šengenas Informācijas sistēmas uzlabošanas izmaksas ir apmēram 16 miljonu FRF (neskaitot valsts Šengenas Informācijas sistēmas pielāgošanas izmaksas). Koordinācijas komiteja uzsver, ka jebkura kavēšanās pieņemt lēmumu apdraud sistēmas darbību pēc 2000. gada 1. janvāra. --------------------------------------------------